*Ministru kabineta atbildes vēstules projekts*

**Saeimas Publisko izdevumu un revīzijas komisijas**

**priekšsēdētājam A.Bērziņam**

*Par operatīvā medicīniskā transporta nodrošinājumu Rīgas reģionālajam centram*

Valsts kanceleja ir saņēmusi Saeimas Publisko izdevumu un revīzijas komisijas (turpmāk – Saeimas komisija) 2014.gada 22.oktobra vēstuli Nr. 9/12-2-n/156-11/14 „Par operatīvā medicīniskā transporta nodrošinājumu Rīgas reģionālajā centrā”.

Izvērtējot Saeimas komisijas vēstulē sniegto informāciju, nevaram piekrist Saeimas komisijas secinājumam, ka pastāvošā situācija ar operatīvā medicīniskā transporta (turpmāk – OMT) nodrošināšanu Rīgas reģionālajam centram tika analizēta ļoti virspusēji un nav apzināti iespējamie pārejas varianti. Veselības ministrija jau iepriekš ar 2014.gada 14.oktobra vēstuli Nr.01-11/3585 *„Par operatīvā medicīniskā transporta nodrošinājumu Rīgai”* informēja Saeimas komisiju, ka ir maksimāli ieinteresēta minētā jautājuma risināšanā un, plānojot OMT nodrošinājumu Latvijā, ar 2012.gada 30.janvāra vēstuli Nr.01-16.16/482 pieprasījusi Neatliekamās medicīniskās palīdzības (turpmāk – NMP) dienestam iesniegt koncepciju ar iespējamiem risinājumiem par NMP dienesta nodrošināšanu ar OMT, norādot plānotās izmaksas (Rīgas un Pierīgas teritorijā un Latvijas reģionos), kā rezultātā 2012.gada 2.maijā ar vēstuli Nr.1-7/364 tika saņemts koncepcijas projekts. Plānojot OMT Rīgai, tika paredzēts:

* nodrošināt Rīgas reģionālo centru (turpmāk – RRC) ar jaunu OMT autoparku un izveidot tā regulāru uzturēšanas un atjaunošanas sistēmu;
* RRC saglabāt OMT ar autovadītāju kā ārpakalpojumu;
* ievērojot pieejamos finanšu resursus, NMP dienests Rīgā un RRC veido jaunu OMT nodrošinājuma infrastruktūru un papildus cilvēkresursus, iespēju robežās iegādājoties valsts īpašumā OMT, izvietojot tos sākot no attālākajiem RRC punktiem.

Svarīgi atzīmēt, ka koncepcijas projektā visos piedāvātajos variantos tika uzsvērta prioritāte vispirms nodrošināt ar atbilstošiem OMT reģionus.

Ņemot vērā, ka saskaņā ar 2012.gada 8.maija Ministru kabineta protokola Nr.25 26.paragrāfa 2.punktu NMP dienesta projektam Nr.3DP/3.1.5.2.0/09/IPIA/VSMTVA/001 „*Vienotas neatliekamās medicīniskās palīdzības un katastrofu medicīnas vadības informācijas sistēmas un dispečeru centru izveide*” (turpmāk – ERAF projekts) tika piešķirts papildu virssaistību finansējums 10 600 000 LVL apmērā OMT iegādei, tika nolemts realizēt koncepcijas projekta trešo variantu, kas paredz nodrošināt Latvijas reģionus ar OMT un atbilstoši pieejamajiem resursiem pārņemt OMT nodrošināšanu Rīgā. Rezultātā iegādātas 136 OMT reģioniem un jau noslēgts līgums par 14 OMT iegādi Rīgai.

Savukārt ar Ministru kabineta ar 2014.gada 26.augusta protokola Nr.45 46.paragrāfa 1.punktu pieņemts lēmums atļaut NMP dienestam slēgt jaunu ārpakalpojuma līgumu uz 7 gadiem ar kopējām izmaksām ne vairāk kā 52 548 807 *euro* apmērā jeb vidēji līdz 7 506 972 *euro* gadā. Finansējuma apjoms noteikts atbilstoši šobrīd ārpakalpojuma apmaksai apstiprinātā valsts budžeta bāzes finansējuma apjomam, neņemot vērā iepriekš ik gadus piešķirtos papildus līdzekļus.

Pašreizējais līgums ar AS „*Rīgas Sanitārā transporta autobāze*” paredz norēķinus atbilstoši līgumā esošajiem tarifiem un norēķini notiek atbilstoši faktiski saņemtajam pakalpojuma apjomam. No 2010.gada maija līdz 2014.gada oktobrim (ieskaitot) faktiski samaksātā summa par līguma izpildi ir 37 690 131 *euro*, kā arī līdz spēkā esošā līguma beigām atlikums plānots 4 118 346 *euro* apmērā, līdz ar to kopējā līgumsumma veidos aptuveni 41 808 477 *euro*, kas vidēji gadā veido 8 361 695 *euro*.

NMP dienests veicis pārrēķinu RRC nodrošināšanai ar OMT pašu spēkiem, iekļaujot tajā aktuālākos datus, ievērojot NMP dienestam pieejamo resursu apjomu un aprēķinot papildu nepieciešamo finansējumu. Rezultātā NMP dienests aktualizējis informāciju, kur atspoguļotas provizoriskas izmaksas, iegādājoties OMT RRC darba nodrošināšanai NMP dienesta īpašumā, kā arī OMT RRC uzturēšanas izmaksas.

Informējam, ka Latvijas apkalpošanai kopā ar līnijas un rezerves OMT nepieciešami 254 OMT, tai skaitā 96 no tiem RRC. Pavisam NMP dienesta rīcībā, ieskaitot nomainītās OMT, šobrīd ir tikai 214 OMT, kas var tikt izmantoti NMP pakalpojumu sniegšanai.

Tādējādi, lai uzsāktu OMT nodrošināšanu RRC ar pašu resursiem, 2015.gadā nepieciešama 40 jaunu OMT iegāde. Lai mazinātu slogu uz 2015.gada valsts budžetu, papildu OMT plānots iegādāties līzingā, samazinot 2015.gadā papildu nepieciešamo valsts budžeta finansējumu no 3,5 milj. EUR līdz 0,36 milj. EUR, savukārt jāatzīmē, ka līzinga piesaiste 5 gadu periodā izmaksās 269 tūkst. EUR.

 Papildus saistībā ar ārpakalpojuma pārņemšanu nepieciešams nomainīt OMT, kas tiks novirzīti NMP pakalpojumu sniegšanai un ir vecāki par 10 gadiem, tai skaitā vismaz 35 OMT 2016.gadā un 7 OMT 2017.gadā, kā arī 2021.gadā būs jānomaina 14 OMT, kas tika iegādāti no ERAF projekta līdzekļiem. Jāņem vērā, ka zināmas korekcijas OMT skaita atjaunošanā var ieviest smagie ceļu satiksmes negadījumi.

Veicot esošā ārpakalpojuma vidējo gada izmaksu salīdzinājumu ar OMT nodrošināšanu RRC ar pašu resursiem, ir plānota ekonomija aptuveni 4,8 milj.EUR apmērā septiņu gadu periodā, savukārt, arī minēto izmaksu samazinājums nebūs pietiekams, lai nodrošinātu NMP pakalpojumu sniegšanu RRC esošā NMP dienesta budžeta bāzes ietvaros. Šobrīd budžeta bāzē plānotais finansējums ir vidēji par 1 milj. EUR mazāks nekā faktiski tiek samaksāts par OMT nodrošināšanas RRC ārpakalpojumu.

Ņemot vērā iepriekš minēto, lai pārņemtu OMT nodrošināšanu RRC, ir nepieciešams papildu finansējums 2 267 026 EUR apmērā (detalizētu aprēķinu skatīt pielikumā). Kā finansēšanas avots 2016. un 2017.gadā plānoto OMT nomaiņai 4 473 962 EUR apmērā var tikt piesaistīts Eiropas Savienības fondu 2014.-2020.gada plānošanas perioda 9.3.2. specifiskā atbalsta mērķa finansējums.

Svarīgi atzīmēt, ka pilnvērtīga OMT nodrošināšana RRC bez ārpakalpojuma piesaistes ir iespējama ne agrāk kā 2015.gada oktobrī, jo jauno OMT iepirkšanas, izgatavošanas, aprīkošanas un piegādes termiņš ir vismaz 10 mēneši. Savukārt, iepirkuma procedūru iespējams uzsākt nekavējoties pēc atbilstošā lēmumam par investīciju piesaisti jauno OMT iegādei un remontzonas nodrošināšanai. Jāatzīmē, ka OMT piegāde tiks sadalīta kārtās un pirmos jaunos OMT var saņemt jau 2015.gada jūnija beigās.

Ņemot vērā, ka esošā ārpakalpojuma līguma beigu termiņš ir 2015.gada 28.aprīlis, aprakstītā scenārija īstenošanas gadījumā, pārejas perioda laikā no 2015.gada 29.aprīļa pastāv risks NMP pakalpojumu sniegšanas kvalitātes saglabāšanai, jo kopumā uz visu Latviju paliks tikai 20 no 60 nepieciešamajiem rezerves OMT, kas uz līnijas esošo OMT atteikumu gadījumā nespēs nodrošināt to savlaicīgu aizvietojamību.

Attiecībā uz ārpakalpojuma drošības aspektiem jāatzīmē, ka NMP dienesta RRC OMT darbojas teritorijā, kurā uzturas ne tikai lielākā daļa valsts iedzīvotāju, bet arī atrodas lielākā daļa kritiskās infrastruktūras objektu. Līdz ar to NMP dienesta spēja nodrošināt savlaicīgu, kvalitatīvu un nepārtrauktu OMT pakalpojumu šajā teritorijā ir ļoti būtiska valsts drošībai.

Papildus, veicot situācijas analīzi, ir konstatēti vairāki būtiski riska faktori, kas ilgtermiņā var radīt negatīvu ietekmi uz operatīvā transporta lietotāju, t.sk. NMP dienesta, spēju nodrošināt OMT pakalpojumus:

* ārpakalpojuma sniedzēja maksātnespējas, bankrota vai citu saistību pret citiem komersantiem, piemēram, komercbankām nepildīšanas gadījumā var tikt noteikts liegums izmantot uzņēmēja rīcībā esošo operatīvo transportu, kā rezultātā var rasties situācija, kurā ārpakalpojuma sniedzējs nevar nodrošināt OMT pakalpojumus;
* ārpakalpojuma sniedzēja rīcībā esošais transportlīdzekļu skaits un nolietojums var būtiski ietekmēt operatīvā transporta pakalpojuma sniegšanas kvalitāti, kā arī pastarpināti transportlīdzekļa nolietojums var negatīvi ietekmēt arī personāla motivāciju strādāt operatīvā transportlīdzekļu lietotāju institūcijās;
* ilgtermiņā izvēloties dažādus operatīvā transporta, t.sk. medicīniskā, pakalpojuma sniedzējus, netiek nodrošināta uzņēmēju darbības un transportlīdzekļu vadītāju pienākumu pildīšanas laikā iegūtās pieredzes uzkrāšana un turpmāka izmantošana, kas var negatīvi ietekmēt sniegtā pakalpojuma kvalitāti.

Savukārt jāatzīmē, ka šobrīd transportlīdzekļu nomas pakalpojumus dalībai starptautiskās operācijās izmanto arī Valsts robežsardze, kā arī Valsts policija, nomājot pasažieru mikroautobusus. Minēto risku ietekmi var mazināt vai pilnībā novērst, nodrošinot atbilstošus procesa kontroles mehānismus un regulāri izvērtējot sniegtā pakalpojuma kvalitāti un efektivitāti. Tādējādi secināms, ka no drošības aspekta ārpakalpojuma izmantošana ir pieļaujama, tomēr piemērotākā pakalpojuma nodrošināšanas veida izvēli jāpamato ar pieejamo finanšu resursu un to ieguldīšanas efektivitātes izvērtēšanu.

Ņemot vērā iepriekš minēto ir atbalstāma operatīvā medicīniskā transporta nodrošināšana Rīgas reģionālajam centram bez ārpakalpojuma piesaistes sākot ar 2015.gada maiju, iegādājoties operatīvos medicīniskos transporta līdzekļus līzingā 2015.gadā no valsts budžeta līdzekļiem, bet 2016. un 2017.gadā plānotai operatīvā medicīniskā transporta nomaiņai piesaistīt Eiropas Savienības fondu 2014.-2020.gada plānošanas perioda finansējumu.

Ministru prezidente L.Straujuma

Veselības ministrs G.Belēvičs

29.11.2014 20:09

1198

ES fondu departamenta

ES fondu ieviešanas nodaļas referents

J.Zalcmanis, tālr.67876013

Janis.Zalcmanis@vm.gov.lv